በፖለቲካ  አለመረጋጋት ሳቢያ ጉዳት ለደረሰባቸው ፕሮጀክቶች ግማሽ ቢሊዮን ብር ካሳ ተሰጠ
የኢትዮጵያ ኢንቨስትመንት ኮሚሽን በአንድ ዓመት ተኩል ጊዜ ውስጥ በተቀሰቀሰው አለመረጋጋት ምክንያት ጉዳት ለደረሰባቸው ከ200 በላይ የኢንቨስትመንት ፕሮጀክቶች፣ ከግማሽ ቢሊዮን ብር በላይ ካሳ መክፈሉን አስታወቀ፡፡በኦሮሚያና በአማራ ክልሎች በተከሰተው አለመረጋጋት ምክንያት ጉዳት የደረሰባቸው ፕሮጀክቶች እያንዳንዳቸው በተተመነላቸው መጠን የካሳ ክፍያ ተከናውኖላቸዋል ሲሉ፣ የኮሚሽኑ ዋና ዳይሬክተር አቶ ፍፁም አረጋ በጽሕፈት ቤታቸው በሰጡት መግለጫ አስታውቀዋል፡፡በተለያዩ የአገሪቱ ክፍሎች በተቀሰቀሰው አለመረጋጋት ጉዳት ከደረሰባቸው  መካከል 302 የኢንቨስትመንት ፕሮጀክቶች የተለዩ መሆናቸውን፣ ከእነዚህም ውስጥ 200 በላይ የሚሆኑት ካሳ ማግኘታቸው ተገልጿል።ከእነዚህም ውስጥ 53 በአበባ፣ አትክልትና ፍራፍሬ ዘርፍ የተሰማሩ ከ178 ሚሊዮን ብር በላይ፣ በቡና ማዘጋጃ ኢንዱስትሪዎች ላይ 65 ሚሊዮን ብር ኪሳራ እንደደረሰባቸው፣ ስድስት የመንግሥት የልማት ድርጅቶች ላይ ደግሞ 105 ሚሊዮን ብር የሚገመት ውድመት እንደደረሰባቸው አቶ ፍፁም ጠቁመዋል፡፡በተጨማሪም በተለያዩ ኢንዱስትሪ መስኮች፣ በሆቴልና  ሎጅ እንዲሁም በማዕድን ዘርፍ በተሰማሩ ላይ ጉዳት እንደደረሰባቸው  አብራርተዋል፡፡ከተዘረዘሩት ጉዳቶች ውስጥ 11 ተሽከርካሪዎች በሥራ ላይ እያሉ፣ እንዲሁም በኢንዱስትሪ ግቢ ውስጥ እንደቆሙ ቃጠሎ ደርሶባቸዋል ብለዋል። ምንም እንኳ ኮሚሽኑ ለኩባንያዎቹ ክፍያ ቢፈጽምም መደበኛ ካሳ ሳይሆን፣ የማገገሚያ ድጋፍ እንደሆነ አስረድተዋል።ማክሰኞ መጋቢት 18 ቀን 2010 ዓ.ም. የ2010 በጀት ዓመት የመጀመርያው መንፈቀ ዓመት የኮሚሽኑን አፈጻጸም በተመለከተ አቶ ፍፁም በሰጡት ማብራሪያ፣ ባለፉት ስድስት ወራት 2.2 ቢሊዮን ዶላር የቀጥተኛ ኢንቨስትመንት ፍሰት መመዝገቡን አስታውቀዋል። ካለፈው ዓመት ተመሳሳይ ጊዜ ጋር ሲነፃፀርም የ22 በመቶ ዕድገት አሳይቷል ብለዋል፡፡በመንግሥትና በግል ባለሀብቶች በተለያዩ የአገሪቱ ክፍሎች የተገነቡና በመገንባት ላይ የሚገኙ የኢንዱስትሪ ፓርኮች፣ የተለያዩ የኢንቨስትመንት የውጭ ገበያ ዕድል፣ ሰፊና የሠለጠነ የሰው ኃይል አቅርቦት መፈጠሩ የዓለም አቀፍ ኢንቨስተሮችን ቀልብ እንደገዛ ተናግረዋል፡፡በመንግሥት ከተገነቡት የኢንዱስትሪ ፓርኮች መካከል ቦሌ ለሚና ሐዋሳ ኢንዱስትሪ ፓርኮች ሙሉ በሙሉ ወደ ሥራ መግባታቸውን በመግለጽ፣ የኮምቦልቻና የመቐለ የኢንዱስትሪ ፓርኮች በከፊል ሥራ መጀመራቸውንም ተናግረዋል፡፡በኢንዱስትሪ ፓርኮች 50 ሺሕ ለሚጠጉ ዜጎች የሥራ ዕድል እንደፈጠሩ የተነገረ ሲሆን፣ በዘርፉም 42 ሚሊዮን ዶላር የውጭ ምንዛሪ በስድስት ወራት ውስጥ ማስገኘት ተችሏል ተብሏል፡፡ከዚህ በተጨማሪም አምስት የመንግሥት የኢንዱስትሪ ፓርኮችን (ጅማ፣ ደብረ ብርሃን፣ ባህር ዳር፣ ቦሌ ለሚ ሁለት፣ ቂሊንጦና አዳማ ሁለት) ጨምሮ ሁለት የግል ኢንዱስትሪ በግንባታ ላይ መሆናቸውን አቶ ፍፁም አስረድተዋል፡፡